Sexo

Sexo ta un caracter biologico cu ta determina ki tipo di cel sexual (gameet) un organismo ta produci durante produccion sexual. Den e forma di reproduccion aki, un cel sexual masculino y un feminino ta fuse pa forma un zygote, cu ta desaroya den un yui cu caracteristicanan hereditario di ambos mayor. Segun definicionnan comun, organismonan cu ta produci cel sexualnan chikito y mobil (manera sperma of stuifmeel) ta wordo referi como masculino, mientras cu organismonan cu ta produci cel sexual grandi y inmobil (manera eicel) ta considera femenino. Organismonan cu por produci ambos cel sexual ta yama hermafrodita.

Den especienan no-hermafrodita, e sexo ta determina door di varios sistema di determinacion. Mayoria di mamifero tin e sistema XY, cu e macho tipicamente tin un cromosoom X y un Y (XY), y embra tin cromosoom X (XX). Otro sistemanan ta inclui sistema ZW den parha (embra ZW, macho ZZ) y e sistema XO den algun especie di insecto, caminda macho tin solamente un cromosoom X. Ademas, tin determinacionnan di sexo dependiente di medio ambiente, manera temperatura pa cierto reptiel y marisco (Crustacea).

Den algun especie, macho y embra ta indistinguibel (monomorfismo sexual), mientras cu den otro especienan tin claramente diferencianan externo entre sexo (dimorfismo sexual). Den especienan sexualmente dimorfico, manera mayoria di parha y mamifero, sexo hopi biaha por wordo determina pa caracteristicanan externo. Seleccion sexual of escogencia di pareha por contribui na e surgimento y reenforsa diferencianan entre sexo.

E terminonan masculino y femenino generalmente no ta aplica na especie cu ta indiferencia sexualmente y cu celnan sexual cu ta morfologicamente similar (isogamie), manera den alga berde, Ulva Lactuca. 

Kategoria:Biologia